**Stropi de iubire**

*Mihai Manolescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ne-am legat cu jurăminte

Sub un foc de artificii

Şi-am gustat în doi delicii

Dintr-o dragoste fierbinte.

Au trecut de-acuma anii...

Obosind deopotrivă,

A pornit-o în derivă

Pluta, spre meleaguri stranii.

Nu ştim unde va ajunge,

Nu ştim cât va mai pluti

Şi nici soare de-o mai fi,

Sau din ceruri de va plânge.

Poate că iubirea noastră

De-am fi scurs-o strop cu strop,

N-ar fi ars deodată tot,

S-o zărim doar din fereastră.

Sau mai bine, din poveste,

Să păstrăm ce ne-a plăcut

Şi s-o luăm de la-nceput,

Strop cu strop, cât timp mai este?